## Pravilnik o uvjetima korištenja i o naknadi za korištenje podataka preko elektroničkih medija sadržanih u upisnicima i drugim evidencijama Službe upisa

### NN 77/2006 (12.7.2006.), Pravilnik o uvjetima korištenja i o naknadi za korištenje podataka preko elektroničkih medija sadržanih u upisnicima i drugim evidencijama Službe upisa

# MINISTARSTVO PRAVOSUĐA

1857

Na temelju
članka 37. stavka 1. točke 3. Zakona o Upisniku sudskih i javnobilježničkih
osiguranja tražbina vjerovnika na pokretnim stvarima i pravima (»Narodne
novine« broj 121/05., u daljnjem tekstu: Zakon), ministar nadležan za
poslove pravosuđa donosi

## PRAVILNIK

### O UVJETIMA KORIŠTENJA I O NAKNADI ZA KORIŠTENJE PODATAKA PREKO ELEKTRONIČKIH MEDIJA SADRŽANIH U UPISNICIMA I DRUGIM EVIDENCIJAMA SLUŽBE UPISA

I. OPĆE
ODREDBE

Članak 1.

(1) Ovim se
Pravilnikom propisuju uvjeti korištenja, vrste, iznos i način plaćanja
naknade za korištenje podataka sadržanih u Upisniku sudskih i
javnobilježničkih osiguranja tražbina vjerovnika na pokretnim stvarima i
pravima (u daljnjem tekstu: Upisnik) korištenjem elektroničkih medija.

(2) Pod
elektroničkim medijem smatraju se internet i elektronička pošta.

Članak 2.

Svatko može
zahtijevati uvid u podatke iz Upisnika i tražiti izvatke iz glavne knjige
Upisnika (članak 3. stavak 2. i 3. Zakona).

II. UVJETI
KORIŠTENJA

Članak 3.

(1)
Korištenjem podataka Upisnika smatra se uvid u podatke Upisnika, pristup
pojedinačnom izvatku iz glavne knjige Upisnika putem interneta i slanje
izvatka elektroničkom poštom na tražiteljevu adresu.

(2)
Informatički i drugi uvjeti za pristup izvacima iz glavne knjige Upisnika
objavljuju se na internetskoj stranici: zaloznaprava.fina.hr.

1. Uvid u
podatke Upisnika

Članak 4.

Uvid u podatke
iz Upisnika moguć je:

• na
informativnome pultu na upisničkim mjestima

• na
internetskoj stranici: http://zaloznaprava.fina.hr

Članak 5.

(1) Uvid u
podatke iz Upisnika na informativnom pultu na upisničkim mjestima može se
obaviti u radnom vremenu Službe upisa.

(2) Uvid u
podatke iz Upisnika putem interneta omogućen je 24 sata dnevno svakoga dana
u godini osim u dane održavanja Upisnika.

Članak 6.

Uz navođenje
podataka o predmetu/pravu ili predmetu/pravu i vjerovniku ili dužniku
omogućen je uvid u sljedeće podatke iz Upisnika:

• podatak o
tome radi li se o privremenom ulošku ili glavnom upisu,

• podatke o
dužniku: ime i prezime/naziv dužnika/protivnika osiguranja/ovršenika,

• podatke o
predmetu/pravu: naziv i drugi identifikacijski podaci o predmetu/pravu koji
je predmet ovrhe ili osiguranja,

• broj upisa u
glavnoj knjizi,

• datum upisa.

2. Izdavanje i
preuzimanje izvadaka putem interneta

Članak 7.

Izdavanje i
preuzimanje izvadaka potpisanih elektroničkim potpisom iz glavne knjige
Upisnika omogućeno je putem interneta 24 sata dnevno svakoga dana u godini
osim u dane održavanja Upisnika.

Članak 8.

(1) Zahtjev za
korištenje podataka putem interneta podnosi se Službi upisa.

(2) Pristup
podacima ostvaruje se na temelju ispunjene pristupnice i dokumentacije za
izdavanje kvalificiranog certifikata na FINA e-kartici, koja se predaje
FINA-i.

(3) Uvjeti i
potrebna dokumentacija objavljeni su na internetskoj stranici Upisnika.

(4)
Kvalificirani certifikat mora biti izdan u skladu sa Zakonom o elektroničkom
potpisu (»Narodne novine«, broj 10/02.) od kvalificiranog ovjerovitelja koji
je registriran kod Ministarstva gospodarstva kao krovnog ovjerovitelja za
Republiku Hrvatsku.

(5) Za svaki
ovlašteni elektronički pristup Upisniku mora se automatski zabilježiti
korisnički broj i vrijeme prijave korisnika te nadnevak.

3. Izdavanje i
slanje izvadaka elektroničkom poštom

Članak 9.

(1) Zahtjev za
izdavanje izvatka iz glavne knjige Upisnika elektroničkom poštom podnosi se
neposredno Službi upisa ili elektroničkom poštom na adresu:
zaloznaprava@fina.hr.

(2) Služba
upisa dostavlja izvadak iz glavne knjige Upisnika elektroničkom poštom u PDF
formatu kao elektronički dokument potpisan naprednim elektroničkim potpisom
na adresu tražiteljeve elektroničke pošte.

III. NAKNADA
ZA KORIŠTENJE PODATAKA

1. Vrste i
iznos naknade

Članak 10.

Za uvid u
podatke iz Upisnika navedene u članku 6. ovog Pravilnika ne plaća se
naknada.

Članak 11.

Naknada za
preuzimanje izvatka iz glavne knjige plaća se prema sljedećem Cjeniku za
korištenje podataka Upisnika (koji je dio Cjenika usluga Financijske
agencije):

|  |  |  |  |
| --- | --- | --- | --- |
| Red. br. | Opis usluge | Osnovica za obračun | Cijena u kunama |
| 1. | Preuzimanje izvatka putem interneta | izvadak | 20,00 |
| 2. | Slanje izvatka elektroničkom poštom | izvadak | 25,00 |

2. Način
plaćanja

Članak 12.

(1) Naknada za
korištenje podataka Upisnika uplaćuje se na račun Financijske agencije
naznačen na računu iz stavka 2. ovog članka ili na obavijesti o ukupnom
iznosu naknade iz stavka 3. ovog članka s pozivom na broj odobrenja
naznačenim na tom računu ili obavijesti.

(2) Naknada za
izdavanje i preuzimanje izvadaka putem interneta plaća se mjesečno na
temelju ispostavljenoga računa.

(3) Naknada za
izdavanje i slanje izvadaka elektroničkom poštom naplaćuje se unaprijed, a
korisnik plaća naknadu na temelju obavijesti o ukupnom iznosu naknade te
poziva na broj odobrenja koji treba upisati na nalogu za plaćanje. Korisnik
dostavlja dokaz o izvršenoj uplati, te mu se, nakon slanja izvatka,
dostavlja račun.

IV. ZAVRŠNE
ODREDBE

Članak 13.

Ovaj Pravilnik
stupa na snagu danom objave u »Narodnim novinama«.

Klasa:
023-01/06-01/11

Urbroj:
514-03-05/3-06-2

Zagreb, 13.
lipnja 2006.

Ministrica

**Ana Lovrin, v. r.**

Pravilnik, NN 77/2006-1857